DA soek antwoorde oor gebruik van Gupta-stralerFoto: www.planespotters.net Die DA het Woensdag adjunk-president Cyril Ramaphosa se gebruik van ŉ Gupta-vliegtuig vir ŉ amptelike besoek aan Japan bevraagteken en gesê die party sal seker maak die voorval word ondersoek. Kobus Marais, LP van die Demokratiese Alliansie (DA), het gesê gegewe die Gupta-familie se noue bande met hooggeplaaste ANC-lede, insluitend pres. Jacob Zuma, moet hierdie gebruik van die belastingbetaler se geld dringend ondersoek word. “Dit is veral die geval gegewe die Guptagate-skandaal toe die Gupta-familie by die Waterkloof Lugmagbasis geland het, glo met die toestemming van ‘Nommer Een’,” het Marais gesê. “Volgens berigte is Bombardier Aerospace deur die departement van verdediging gehuur deur ŉ regeringskontrak met die diensverskaffer ExecuJet, wat toe die private Gupta-vliegtuig vir die reis voorsien het. Die vliegtuig is Vrydagaand by die Waterkloof Lugmagbasis weg onder die roepteken ‘South Africa Two’ wat gewoonlik vir die adjunk-president gehou word.” Marais het gesê die DA sal vrae oor die voorval aan Nosiviwe Mapisa-Nqakula, minister van verdediging, stel om die presiese redes vas te stel hoekom Ramaphosa ŉ private vliegtuig moes gebruik wanneer die regering ŉ toegekende vliegtuig het. Die party wil ook weet hoekom die adjunk-president en sy gevolg nie van SAL gebruik kon maak wat elke week na twee bestemmings in Japan vlieg nie. Volgens Marais beweer die departement van verdediging hulle het geen idee gehad die vliegtuig behoort aan die Guptas nie, aangesien die huur van vliegtuie deur ŉ sentrale kontrak gedoen word wat deur die nasionale tesourie bestuur word.